ddrg/super_eurlex huggingface dataset:
KIRJALLINEN KYSYMYS E-2923/00 esittäjä(t): Charles Tannock (PPE-DE) komissiolle. Sairastumisriskin vähenemistä koskevia tietoja sisältävät merkinnät elintarvikepakkauksissa.



Virallinen lehti nro 113 E , 18/04/2001 s. 0214 - 0215



KIRJALLINEN KYSYMYS E-2923/00 esittäjä(t): Charles Tannock (PPE-DE) komissiolle (19. syyskuuta 2000) Aihe: Sairastumisriskin vähenemistä koskevia tietoja sisältävät merkinnät elintarvikepakkauksissa Onko komissio samaa mieltä siitä, että funktionaalisia elintarvikkeita koskevien toimenpide-ehdotusten yhteydessä olisi kiireellisesti toimittava siihen suuntaan, että sairastumisriskin vähenemistä koskevat tiedot sallittaisiin elintarvikepakkauksissa, jos kuvatut hyötyvaikutukset perustuvat riittäviin ja tunnustettuihin tieteellisiin löytöihin ja jos jokin Euroopan unionin alueella toimiva riippumaton elin on tarkistanut ja vahvistanut ne? Onhan eri asia antaa tietoa sairastumisriskin vähenemisestä kuin väittää, että tietyillä ruoka-aineilla voidaan ehkäistä, hoitaa tai parantaa sairauksia. David Byrnen komission puolesta antama vastaus (27. lokakuuta 2000) Yhteisön lainsäädännössä ei määritetä terveysvaikutteisia elintarvikkeita. Koska kaikilla elintarvikkeilla on oma tehtävänsä, ei ole perusteltua muodostaa erityistä terveysvaikutteisten elintarvikkeiden ryhmää. Mitä tulee sairastumisriskin vähenemistä koskeviin väittämiin, myytäväksi tarkoitettujen elintarvikkeiden merkintöjä, esillepanoa ja mainontaa koskevan jäsenvaltioiden lainsäädännön lähentämisestä 20 päivänä maaliskuuta 2000 annetun Euroopan parlamentin ja neuvoston direktiivin 2000/13/EY(1) 2 artiklassa kielletään esittämästä (niin kuin on jo useaan otteeseen täsmennetty), että elintarvikkeeseen liittyy ihmisen sairauksia ennalta ehkäiseviä, hoitavia tai parantavia ominaisuuksia ja viittaamasta sellaisiin ominaisuuksiin. Tämä kielto koskee sairastumisriskin vähenemistä koskevia väittämiä. Komissio on ilmaissut valkoisessa kirjassaan elintarvikkeiden turvallisuudesta(2), että tämän säännöksen periaatetta ei ole tarpeen muuttaa. Komissio tutkii kuitenkin valkoisen kirjan mukaisesti, onko tarpeellista ottaa yhteisön lainsäädäntöön erityisiä säännöksiä, joilla säännellään ravitsemuksellisia väitteitä ja väitteitä, jotka liittyvät ravintoaineen suotuisiin vaikutuksiin ihmisen normaaleissa elintoiminnoissa. Ensiksi pitää määrätä täsmälliset säännöt tämäntyyppisille väittämille, kun laaditaan kuluttajille tarkoittuja tietoja. Tietojen tulee olla luotettavia, niiden tulee perustua tieteellisiin tosiseikkoihin ja sopia tuotteiden luonteeseen, jotta kuluttajat voivat tehdä sellaisia valintoja, jotka edistävät heidän terveyttään ja yleistä hyvinvointiaan. (1) EYVL L 109, 6.5.2000. (2) KOM(1999) 719 lopullinen.
KIRJALLINEN KYSYMYS E-2187/00 esittäjä(t): Richard Howitt (PSE) komissiolle. Pakkotyöläisiin ja ihmisoikeustyöntekijöihin Intiassa kohdistunut hyökkäys.



Virallinen lehti nro 103 E , 03/04/2001 s. 0081 - 0082



KIRJALLINEN KYSYMYS E-2187/00 esittäjä(t): Richard Howitt (PSE) komissiolle (3. heinäkuuta 2000) Aihe: Pakkotyöläisiin ja ihmisoikeustyöntekijöihin Intiassa kohdistunut hyökkäys Voiko komissio yrittää selvittää, ovatko 11 pakkotyöläistä intialaisista Kili-Nahal-Singh-Walan ja Buraj Mehman kylistä Punjabin osavaltiossa, jotka anoivat vapauttamistaan paikallisessa tuomioistuimessa 13. marraskuuta 1999, jo päässeet vapaiksi, ja onko maanomistajia vastaan nostettu syyte pakkotyöläisten laittomasta käytöstä tai uhkailusta tai pelottelusta, jonka tarkoituksena oli saada kyseiset henkilöt peruuttamaan tekemänsä kanteet? Voiko komissio selvittää, mihin toimiin Intian viranomaiset ovat ryhtyneet saadakseen oikeuden tuomittaviksi henkilöt, jotka panivat alulle pakkotyöläisten sieppausyrityksen Volunteers for Social Justice -ihmisoikeusjärjestöltä 7. helmikuuta 2000, ja mihin toimiin viranomaiset ovat ryhtyneet taatakseen järjestön ihmisoikeustyöntekijöiden turvallisuuden? Christopher Pattenin komission puolesta antama vastaus (28. heinäkuuta 2000) Vastatakseen arvoisan parlamentin jäsenen esittämiin kysymyksiin komissio on selvittänyt tilannetta perusteellisesti New Delhin lähetystönsä avustuksella. Saatavissa olevan tiedon mukaan Charki Dadrin kivilouhoksella, lähellä Bhiwania Haryanan osavaltiossa, pakkotyössä olleet 11 henkilöä vapautettiin 11. helmikuuta 2000 kansallisen ihmisoikeustoimikunnan ponnistusten tuloksena South Asian Coalition on Child Servitude -järjestön vetoomuksesta. Valitettavasti saatavilla ei ole tietoa, onko maanomistajia vastaan nostettu syyte pakkotyöläisten laittomasta käytöstä, eikä asiaa koskevia tietoja Volunteers for Social Justice -ihmisoikeusjärjestöstä ole voitu saada. Komissio jatkaa mielellään asian tutkimista, jos arvoisa parlamentin jäsen toimittaa sille lisätietoja tapauksesta.
KIRJALLINEN KYSYMYS E-2412/00 esittäjä(t): Laura González Álvarez (GUE/NGL) komissiolle. Tuulivoimala Sierra de Hezissa La Riojassa (Espanja).



Virallinen lehti nro 136 E , 08/05/2001 s. 0030 - 0031



KIRJALLINEN KYSYMYS E-2412/00 esittäjä(t): Laura González Álvarez (GUE/NGL) komissiolle (18. heinäkuuta 2000) Aihe: Tuulivoimala Sierra de Hezissa La Riojassa (Espanja) La Riojan hallitus on hyväksynyt 75 tuuligeneraattoria käsittävän tuulivoimalan sijoittamisen Sierra de Heziin, joka sijaitsee lintujensuojelualueiden Peñas de Ireguas, Leza y Jubera ja Peñas de Arnedillo, Peña Isasa y Turruncún välissä. Katsooko komissio, että tällä hankkeella voidaan rikkoa direktiiviä 79/409/ETY(1) luonnonvaraisten lintujen suojelusta ja direktiiviä 92/43/ETY(2) luontotyyppien sekä luonnonvaraisen eläimistön ja kasviston suojelusta? (1) EYVL L 103, 25.4.1979, s. 1. (2) EYVL L 206, 22.7.1992, s. 7. Margot Wallströmin komission puolesta antama yhteinen vastaus kirjallisiin kysymyksiin E-2411/00 ja E-2412/00 (2. lokakuuta 2000) Vuorikotka kuuluu lajeihin, jotka on lueteltu luonnonvaraisten lintujen suojelusta 2. huhtikuuta 1979 annetun neuvoston direktiivin 79/409/ETY(1) liitteessä I. Tämän direktiivin 4 artiklan 1 kohdan mukaisesti jäsenvaltiot ovat velvollisia huolehtimaan asianmukaisista toimista lajien suojelun varmistamiseksi. Tuulivoimalan sijoituspaikaksi ehdotetun Sierra de Hezin ympäristössä on kaksi erityissuojelualuetta. Ensimmäinen näistä, nimeltään Peñas de Iregua, Leza y Jubera koodi ES64, luokitellaan tällä hetkellä vuorikotkan hylkäämäksi alueeksi toisin sanoen siellä ei pesi tai elä yhtään aikuista kotkaa. Lisäksi tämä kotka-alue sijaitsee jonkin matkan (yli kymmenen kilometrin) päässä ehdotetusta tuulivoimalasta. Toinen suojelualue, nimeltään Peñas de Arnedillo, Peña Isasa y Turruncún koodi ES65, puolestaan on kotkien reviiri, ja siellä elää pesivä pari. Koska ehdotettu tuulivoimala sijaitsee korkealla ja kaukana tästä reviiristä, sen vaikutus kotkien elämään on epätodennäköinen. Kotkien liikkuma-alue on otettu huomioon päätettäessä kyseisen tuulivoimalan infrastruktuurin sijoituksesta (esim. sähkölinjan rakentaminen). Komissio tukee La Riojan alueella Life-hanketta LIFE 1999NAT/E/6419, vuorikotkan kannan elvyttäminen La Riojassa Espanjassa joka pohjautuu ympäristöalan rahoitusvälineen (Life) perustamisesta annetun asetuksen (ETY) N:o 1973/92 muuttamisesta 15. heinäkuuta 1996 annettuun neuvoston asetukseen (EY) N:o 1404/96(2). Suojelusuunnitelman päätavoitteena on edistää vuorikotkan luonnollista elpymistä Iberian vuoristossa ja vahvistaa La Riojassa elävää kantaa. Kyseinen Life-hanke on maksanut lähes 25 000 euroa. Rahoilla on korjattu ja siirretty kolmea sähkölinjaa, millä on pyritty estämään kotkien törmääminen niihin sekä törmäyksistä aiheutuvat sähköiskut. (1) EYVL L 103, 25.4.1979. (2) EYVL L 181, 20.7.1996.
KIRJALLINEN KYSYMYS E-2519/00 esittäjä(t): Konstantinos Hatzidakis (PPE-DE) komissiolle. Hankesuunnitelmien sisällyttäminen yhteisön kolmanteen tukikehykseen.



Virallinen lehti nro 113 E , 18/04/2001 s. 0114 - 0114



KIRJALLINEN KYSYMYS E-2519/00 esittäjä(t): Konstantinos Hatzidakis (PPE-DE) komissiolle (2. elokuuta 2000) Aihe: Hankesuunnitelmien sisällyttäminen yhteisön kolmanteen tukikehykseen Vähän ennen Kreikan parlamenttivaaleja maaliskuussa 2000 alueiden pääsihteerit antoivat vastaaville aluehallintoviranomaisille määräyksen järjestää yhteisön kolmannesta tukikehyksestä rahoitettavia hankkeita koskevat tarjouskilpailut. Vain Lefkadan lääni, kuten ilmenee Joonianmeren saarten alueen pääsihteerin antamasta asiakirjasta nro 4091/21.3.2000, järjesti 11 hanketta koskevat tarjouskilpailut, joiden kokonaistalousarvio oli 3,16 miljardia drakmaa. 1. Onko komission tiedossa vastaavia yhteisön kolmanteen tukikehykseen sisältyvien hankkeiden tarjouskilpailuja ja minkä päätösten perusteella kilpailut järjestettiin? 2. Mitä nämä hankkeet ovat ja mitä aluetta ne koskevat? Kuinka suuri on kunkin hankkeen talousarvio? 3. Miksi näiden hankkeiden tarjouskilpailua koskeva päätös annettiin vaaleja edeltävänä aikana, kun otetaan huomioon, että Kreikan ja Euroopan unionin välistä sopimusta yhteisön kolmannesta tukikehyksestä ei ole vielä allekirjoitettu? 4. Jatketaanko edellä mainittujen yhteisön kolmannesta tukikehyksestä rahoitettavien hankkeiden toteuttamista? Michel Barnier'n komission puolesta antama vastaus (9. lokakuuta 2000) Rakennerahastoista osarahoitettavien hankkeiden tarjouskilpailujen valmistelu- ja avaamismenettely kuuluu näiden rahastojen hallinnon hajauttamista koskevan periaatteen mukaisesti jäsenvaltioiden yksinomaiseen toimivaltaan. Hankkeen tai toimen osarahoituksesta Kreikkaa koskevan yhteisön tukikehyksen (YTK) toimenpideohjelmista (TO) kaudella 20002006 päättää ohjelmasta vastaava hallintoviranomainen mainitussa YTK:ssa, jota ollaan hyväksymässä, ja TO:ssa, josta käydään neuvotteluita, annettujen perusteiden ja menettelyiden mukaisesti. Yleensä toimenpideohjelmista osarahoitettujen hankkeiden tarjouskilpailut avataan sen jälkeen, kun on tehty päätös niiden sisällyttämisestä kyseiseen ohjelmaan. Rakennerahastoja koskevista yleisistä säännöksistä 21 päivänä kesäkuuta 1999 annetussa neuvoston asetuksessa (EY) N:o 1260/1999(1) säädetään kuitenkin mahdollisuudesta hyväksyä jäsenvaltioille aiheutuneet menot 1. tammikuuta 2000 alkaen, vaikka ohjelmat olisi hyväksytty sen jälkeen. Tätä mahdollisuutta sovelletaan siis mainittuihin toimenpideohjelmiin. Tällöin kyseisten hallintoviranomaisten on tehtävä päätös myöhemmin hankkeen tai toiminnan osarahoituksesta kyseisistä ohjelmista mainittujen perusteiden ja menettelyiden mukaisesti. Näin ollen parhaillaan toteutettava hanke, joka ei täytä lisäksi perusteita sen sisällyttämiseksi ohjelmaan, on rahoitettava ainoastaan kansallisin varoin. (1) EYVL L 161, 26.6.1999.
KIRJALLINEN KYSYMYS P-2237/00 esittäjä(t): Jean-Claude Fruteau (PSE) komissiolle. Banaanien tuontiin liittyvät petokset.



Virallinen lehti nro 103 E , 03/04/2001 s. 0093 - 0094



KIRJALLINEN KYSYMYS P-2237/00 esittäjä(t): Jean-Claude Fruteau (PSE) komissiolle (29. kesäkuuta 2000) Aihe: Banaanien tuontiin liittyvät petokset Euroopan unionissa on ollut jo lähes vuoden ajan liikkeellä väärennettyjä banaanien tuontitodistuksia. Unionin alueelle päätyi täten laittomasti 164 000 tonnia kolmansissa maissa tuotettuja banaaneja. Banaanien maahantuojat maksoivat 75 euroa tonnia kohti 750 euron sijaan, joka niiden olisi pitänyt maksaa kiintiön ulkopuolisesta banaanien tuonnista. Viime kuukausina havaittu hintojen lasku, joka on ollut erittäin haitallinen monille syrjäisimpien alueiden tuottajille, voisi siis johtua joidenkin maahantuojien huolimattomasta asenteesta. Mihin toimiin komissio aikoo ryhtyä näiden tuottajien kärsimien vahinkojen korjaamiseksi ja milloin nämä toimet toteutetaan? Franz Fischlerin komission puolesta antama täydentävä vastaus (20. syyskuuta 2000) Saatuaan tietää petoksista ja varsinkin niiden laadusta niiden toimien ansiosta, joita Euroopan petostentorjunnan tutkimusvirasto (OLAF) toteutti yhteistyössä maatalouden pääosaston kanssa, komissio katsoi, että oli välttämätöntä toteuttaa viipymättä tiettyjä toimenpiteitä banaanialan tuontitodistusjärjestelmän valvonnan tiukentamiseksi. Komissio antoi tätä varten asetuksen(1) 25. heinäkuuta 2000. Se koskee pääasiassa tuontitodistukset antavan elimen toteuttamaa kaikkien yhteisössä käytettyjen todistusten tai niiden otteiden tarkastusta, banaanien tuontijärjestelmän mukaisesti rekisteröityjen toimijoiden luettelon jakamista tullitoimistoille ja menettelyä, jota tulliviranomaisten on noudatettava jos on syytä epäillä banaanien vapaaseen liikkeeseen laskemisen yhteydessä esitettyjen todistusten tai niiden otteiden aitoutta. Yhteisön syrjäisimpien alueiden banaanintuottajien ja heidän mainittujen petosten vuoksi kärsimiensä haitallisten vaikutusten osalta komissio muistuttaa arvoisalle parlamentin jäsenelle, että nämä tuottajat hyötyvät tasaustukijärjestelmästä, jonka perusteella ne voivat kunakin markkinointivuonna saada tukea, jonka määrä on kertaluontoisen viitetulon ja markkinoilla vallitsevan keskimääräisen hintatason erotus. Komissio tarkentaa vielä, että parlamentin jäsenen mainitsemat 164 000 tonnia banaaneita (itse asiassa 163 000 tonnia) on ainoastaan alustava arvio toisesta ilmenneestä petostapauksesta. Lisäksi maksu kiintiön ulkopuolella tuoduille banaaneille on nykyisin 680 euroa tonnilta. (1) Asetus (EY) N:o 1632/2000 EYVL L 187, 26.7.2000.
KIRJALLINEN KYSYMYS E-2280/00 esittäjä(t): Elly Plooij-van Gorsel (ELDR) komissiolle. Oopiumlain soveltamisen poikkeus tutkimukseen tarkoitettujen lääkkeiden kuljetuksessa EU:n jäsenvaltioiden välillä.



Virallinen lehti nro 136 E , 08/05/2001 s. 0016 - 0016



KIRJALLINEN KYSYMYS E-2280/00 esittäjä(t): Elly Plooij-van Gorsel (ELDR) komissiolle (7. heinäkuuta 2000) Aihe: Oopiumlain soveltamisen poikkeus tutkimukseen tarkoitettujen lääkkeiden kuljetuksessa EU:n jäsenvaltioiden välillä Euroopassa tehdään parhaillaan nk. EGASIS-tutkimusta. Kyseessä on Diazepam-lääkkeen vaikutusten kliininen kokeilu. Diazepam on lääke, jota annetaan halvauksen jälkeisessä akuutissa vaiheessa. Tarkoituksena on testata, voidaanko lääkkeen avulla parantaa kolmen kuukauden kuluttua tehtävää ennustetta, joka on tavallisesti huono (kuolema tai vakava vammautuminen). Tällaisia kliinisiä kokeita varten tarvitaan suuri määrä potilaita, mistä syystä tällaista tutkimusta ei voida tehdä vain yhdessä maassa, vaan useita Euroopan maita pyydetään osallistumaan tutkimukseen. Käytännössä on kuitenkin ilmennyt, että tutkimuksessa käytetyt lääkkeet on vaikeaa saada perille. Tämä johtuu siitä, että osa lääkkeistä (kuten Diazepam) kuuluu oopiumlain soveltamisalaan, mistä syystä lääkkeiden tuonnille on saatava jokaisessa maassa erityinen poikkeuslupa. Tällainen poikkeus annetaan vain rajoitetulle määrälle lääkkeitä ja myös sen kesto on rajoitettu. Lääkkeiden toimittaminen osallistuviin tutkimuskeskuksiin vaikeutuu siis huomattavasti. 1. Onko komissio tietoinen näistä kliinisiin kokeisiin tarkoitettujen, oopiumlain soveltamisalaan kuuluvien lääkkeiden kuljetukseen liittyvistä ongelmista? 2. Katsooko komissiokin, että lainsäädäntöön tulisi ottaa yleinen poikkeuslauseke, joka koskee erityistapauksia, kuten monikansallista lääketieteellistä tutkimusta? Erkki Liikasen komission puolesta antama vastaus (26. syyskuuta 2000) Lääkealaa koskevassa lainsäädännössä ei aseteta esteitä varsinkaan kuljetusten valvontatoimille tai muille hallinnollisille toimille tai poliisitoimille, joita jäsenvaltiot toteuttavat saattaakseen osaksi kansallista lainsäädäntöään kansainvälisiä yleissopimuksia, joiden tavoitteena on rajoittaa tai saattaa luvanvaraiseksi sellaisten lääkkeiden kuljetukset, jotka ovat huumeita tai voivat aiheuttaa riippuvuutta tai jotka voidaan rinnastaa tällaisiin lääkkeisiin.
KIRJALLINEN KYSYMYS E-2774/00 esittäjä(t): Roberta Angelilli (UEN) komissiolle. Setelipainon myynti Ukrainan valtiolle.



Virallinen lehti nro 136 E , 08/05/2001 s. 0092 - 0093



KIRJALLINEN KYSYMYS E-2774/00 esittäjä(t): Roberta Angelilli (UEN) komissiolle (1. syyskuuta 2000) Aihe: Setelipainon myynti Ukrainan valtiolle Italian valtion rahapaja IPZS ja vasta itsenäistynyt Ukrainan tasavalta tekivät vuonna 1992 useiden satojen miljardien liirojen arvoisen kaupan. Kaupassa rahapaja myi Ukrainalle 1,7 miljardin arvosta kolikkoja ja eräitä tuotantolaitteita mm. setelipainokoneen. Italian valtionvarainministeriön antamien virallisten tietojen mukaan täsmentämättömien byrokraattisten ja diplomaattisten esteiden vuoksi rahapaja on toimittanut ainoastaan kolikot sekä peruslaitteiston paperin valmistamista varten. Asiasta vastaavan alivaltiosihteerin Pennachin lausunnoista ja itse rahapajan tilinpäätöksestä käy kuitenkin ilmi, että laite oli tarkoitettu seteleiden painamiseen. Italian arvovaltaisimpiin lehtiin kuuluvassa Corriere della Serassa julkaistiin 10. huhtikuuta 2000 lehden Brysselin kirjeenvaihtajan Ivo Caizzin artikkeli, jossa hän esitti teorian, että Ukrainalle myytyä setelipainoa ympäröivä mysteeri selittyy sillä, että painoa käytetään laittomiin tarkoituksiin, esimerkiksi eurosetelien painamiseen. Mikä on komission arvio tästä tilanteesta? Pedro Solbes Miran komission puolesta antama vastaus (10. marraskuuta 2000) Eurosetelien painaminen on monivaiheinen prosessi, jossa käytetään eri koneita muun muassa vesileimalla varustetun paperin valmistamiseen, kuvioiden painamiseen, kohokuvioiden painamiseen ja muiden turvaominaisuuksien toteuttamiseen. Monimutkainen valmistusprosessi toimii suojakeinona, jolla valtuuttamattomia henkilöitä voidaan estää painamasta euroseteleitä laittomasti tiettyyn painovaiheeseen tarkoitetulla koneella.
KIRJALLINEN KYSYMYS E-2901/00 esittäjä(t): Emmanouil Bakopoulos (GUE/NGL) neuvostolle. Kosovon vaalit.



Virallinen lehti nro 113 E , 18/04/2001 s. 0209 - 0210



KIRJALLINEN KYSYMYS E-2901/00 esittäjä(t): Emmanouil Bakopoulos (GUE/NGL) neuvostolle (18. syyskuuta 2000) Aihe: Kosovon vaalit Yhdistyneiden kansakuntien Kosovon edustaja Kouchner ilmoitti, että Kosovossa järjestetään kunnallisvaalit tämän vuoden lokakuun lopussa. Kun otetaan huomioon Euroopan unionin julistukset monikulttuurisen Kosovon luomisesta, kysyn neuvostolta, miten tämä tavoite voidaan saavuttaa suunniteltujen vaalien avulla, kun valtaosa Kosovon serbeistä on karkotettu Kosovosta ja loput joutuvat elämään tappouhan alaisina? Vastaus (20. marraskuuta 2000) Neuvosto seuraa Kosovon tilannetta erittäin tarkasti. Se on ilmoittanut jo useaan kertaan tukevansa täysin Yhdistyneiden Kansakuntien turvallisuusneuvoston 10. kesäkuuta 1999 antamaa päätöslauselmaa n:o 1244, sekä UNMIK:n ja KFOR:n toimintaa, jotta päätöslauselma voitaisiin panna täytäntöön kaikilta osiltaan. Neuvosto tukee Yhdistyneiden Kansakuntien pääsihteerin erikoisedustajan Bernard Kouchnerin 12. elokuuta tekemää päätöstä, joka koskee kunnallisvaalien järjestämistä Kosovossa 28. lokakuuta. Se tukee myös kaikkia Bernard Kouchnerin ja UNMIK:n toimia sen varmistamiseksi, että albaaneihin kuulumattomat vähemmistöt ottavat osaa vaaleihin ja ovat niiden jälkeen edustettuina paikallishallinnossa, jotta Kosovon kulttuurinen ja etninen monimuotoisuus säilyisi. Euroopan Unioni puolestaan on toimittanut Kosovon serbeille paljon apua sekä komission kautta että jäsenvaltioiden antamana kahdenvälisenä tukena seuraaviin kohteisiin: yleinen turvallisuus (osallistuminen YK:n poliisivoimien toimintaan, tuki puolueettoman oikeuslaitoksen luomiseksi), tiedotusvälineet (taloudellinen tuki Kosovon serbialaiselle radiolle sekä eri kulttuuri- ja etnisten ryhmien yhteisille televisio- ja radio-ohjelmille), ja myös infrastruktuuri serbienemmistöisissä kunnissa ja kaupunginosissa (vesijohto- ja sähköverkostojen kunnostaminen, koulujen rakentaminen, julkinen liikenne, jne.)
KIRJALLINEN KYSYMYS E-1609/00 esittäjä(t): Elspeth Attwooll (ELDR) komissiolle. Mikroluotot.



Virallinen lehti nro 103 E , 03/04/2001 s. 0014 - 0014



KIRJALLINEN KYSYMYS E-1609/00 esittäjä(t): Elspeth Attwooll (ELDR) komissiolle (29. toukokuuta 2000) Aihe: Mikroluotot Komission jäsen Poul Nielson on sitoutunut keskittymään mikroluottopolitiikkaan. Voiko komissio selvittää, mihin toimiin tällä alalla on ryhdytty siitä lähtien, kun uusi komissio aloitti työnsä? Miten komissio varmistaa, että mikroluottojen hakumenettely on nopea ja tehokas? Poul Nielsonin komission puolesta antama yhteinen vastaus kirjallisiin kysymyksiin E-1547/00 ja E-1609/00 (12. heinäkuuta 2000) Yhteisö osallistuu aktiivisesti tämän alan toimien rahoitukseen. Viime vuonna tehdyn tutkimuksen mukaan arviolta 214 miljoonaa euroa myönnettiin mikrorahoitushankkeisiin, mukaan luettuina valtiosta riippumattomien järjestöjen vuosina 19951999 toteuttamat toimet. Luku voi tosiasiassa olla huomattavasti suurempi, koska pienluottoa käytetään samanaikaisesti useissa eri hankkeissa, erityisesti maaseudun kehittämishankkeissa ja naisiin kohdennetuissa toimissa. Komissio ei valitettavasti pysty tässä vaiheessa esittämään tarkkaa lukua tosiasiallisista vuosikuluista. Komissio tarkistaa parhaillaan näkökulmaansa mikrorahoitukseen. Komissio on alkanut harkita uudelleen aiempaa näkökantaansa pienluottoon kohdistuneiden arviointien ja avustusjärjestöissä mikrorahoitusvallankumouksesta käytyjen keskustelujen seurauksena. Komissio julkaisi 1998 tiedonannon neuvostolle ja parlamentille mikrotason rahoituksesta ja köyhyyden vähentämisestä(1) sekä antoi menetelmiä koskevat yleisohjeet. Uusi lähestymistapa ei ota huomioon ainoastaan luoton suuruutta, jota aiemmin korostettiin luottosuunnitelmia tehtäessä, vaan se korostaa pikemminkin enemmistön rahoitustarpeiden huomioonottamista yhtenäisellä ja kestävällä tavalla. Aiempi menettelytapa johti usein tehottomiin ohjelmiin, markkinoiden vääristymiin ja velkaantumiseen, eikä sillä ollut merkittävää ja kestävää vaikutusta köyhyyden vähentymiseen. Uusi menettelytapa pyrkii vahvistamaan mikrorahoituslaitosten ja nykyisten mikrorahoitusta hoitavien valtiosta riippumattomien järjestöjen kehitystä ja valmiuksia tukemalla niiden ammattipätevyyttä ja institutionaalistumista. Komission yhteisön ulkopuolelle suuntautuvan tuen hallinnosta 16. toukokuuta hyväksymän kokonaisuudistuspaketin odotetaan lisäävän rahoituspäätösten, myös pienluottoa koskevien päätösten, käsittelyn tehokkuutta ja nopeutta. (1) KOM(98) 527 lopullinen.